Asiwamukeli Umhlahlandlela Wokhetho: MDC-T
Ibandla leli liveze ngoLwesithathu ukuthi lifuna umhlahlandlela lo uphathe udaba lokuthi abezomvikela akumelanga bangelene kwezombusazwe
Njengebandla leZanu PF, icele leMDC elikhokhelwa nguMnu Morgan Tsvangirai lithi aliwamukeli umhlahlandlela wokhetho oqoqwe ngabamela amabandla akuhulumende womanyano ngoba usilela entweni ezinengi. IMDC kaTsvangirai ithi umhlahlandlela lo awuphathi okumqoka okumele kulungisiswe ngaphambilini kokhetho okufana lokuguqulwa kwendlela abezomvikela abasebenza ngayo. Embikweni eliwethule ngoLwesithathu ngemva komhlangano walo weStanding Committee oqhutshelwe eHarare, lelibandla lithe lifuna kufakwe umthetho ozahlela ukubana amapholisa asebenza ensitha amaCIO kumele asebenze njani. Ithe njalo ifuna ugatsha olubona ngokuqhutshwa kokhetho elizweni olweZimbabwe Electoral Commission (ZEC) luqoqwe kakutsha kufakwe amalunga angathathi hlangothi. Ibandla leli lisole njalo iZanu PF ngokukhuthaza ukuxotshwa umsebenzi komgcinisihlalo walolugatsha uMnu Simpron Mutambanengwe isithi ukhanya esekela ibandla leMDC njalo engenela kwezombusazwe. IZanu PF yona yale ukwamukela umhlahlandlela wokhetho lo ngeviki edluleyo isithi kumele ulungiswe ngendlela ezakwenza ukhetho luqhutshwe lonyaka. Kunjalo nje, iqula likaMongameli Jacob Zuma weleSouth Africa lifike eHarare ngoLwesithathu lakhulumisana labamela amabandla akuhulumende womanyano kunkulumo. Iqula leli likhuthaze amabandla la ukuthi elungise okuhluphayo phakathi kwawo njalo engaze amelela ukuba eleSouth Africa libe yilo elizancedisa ngaso sonke isikhathi. Omela iMDC ekhokhelwa nguMnu Welshman Ncube, uMnu Moses Mzila Ndlovu, ongomunye wababonane lequla likaZuma utshele iStudio 7 ukuba ngempela kunengi amabandla akuhulumende anakulungisisa ewodwa kungadingeki ukungenela kukaZuma. Kodwa ingcwethi ecubungula ezombusazwe uMnu Effie Dlela Ncube uthe lokhu kungaba nzima ngoba ibandla leZanu PF likhanya lingazimiselanga ukulungisisa okuhluphayo.